ΓΡΑΠΤΗ ΕΡΩΤΗΣΗ E-1904/96 υποβολή: Erich Schreiner (NI) προς το (12 Iουλίου 1996)

Θέμα: Επιστημονικές συμβουλευτικές επιτροπές και το έργο της Επιτροπής

Η Επιτροπή έχει τη δυνατότητα, πριν από τη λήψη αποφάσεων, να συμβουλεύεται επιστημονικές επιτροπές.

Πώς κρίνει το Συμβούλιο την ποιότητα των εργασιών των επιστημονικών επιτροπών που έχουν συσταθεί για να συμβουλεύσουν την Επιτροπή;

Γιατί έδωσε το Συμβούλιο τη συγκατάθεσή του για τη σύσταση διεπιστημονικής επιτροπής για το ζήτημα της σπογγώδους εγκεφαλοπάθειας των βοοειδών (ΒSΕ);

Ποιες συμπληρωματικές δαπάνες απαιτούνται για τις εργασίες της εν λόγω διεπιστημονικής επιτροπής;

Δεδομένου ότι οι υφιστάμενες επιστημονικές συμβουλευτικές επιτροπές δεν διαθέτουν προφανώς τις απαιτούμενες γνώσεις και, ως εκ τούτου, είναι απαραίτητη η σύσταση ειδικών επιτροπών για την εξέταση σημαντικών ζητημάτων, τίθεται το ερώτημα εάν πρόκειται να τροποποιηθεί η οργάνωση και η διάρθρωση των επιστημονικών συμβουλευτικών επιτροπών που βοηθούν την Επιτροπή στο έργο της, και εάν ναι, πώς;

Υπάρχει πρόθεση να συσταθούν στο μέλλον και άλλες «ειδικές επιτροπές», ώστε να μπορούν πράγματι να παρέχουν επιστημονικές συμβουλές στην Επιτροπή;

Πώς διασφαλίζεται ότι η Επιτροπή ακολουθεί όντως τις συστάσεις των συμβουλευτικών επιστημονικών επιτροπών;

Ποια μέτρα προτίθεται να λάβει το Συμβούλιο για τις περιπτώσεις που η Επιτροπή δεν ακολουθεί τις συστάσεις των επιστημονικών συμβουλευτικών επιτροπών;

Απάντηση (10 Οκτωβρίου 1996)

Το Συμβούλιο ανέκαθεν εκτιμούσε ιδιαίτερα τις εργασίες των συμβουλευτικών επιστημονικών επιτροπών, οι οποίες συνέβαλαν συχνά στην εκπόνηση προτάσεων της Επιτροπής με τις οποίες συμφώνησαν, στη συνέχεια, τόσο το Συμβούλιο όσο και το Ευρωπαϊκό Κοινοβούλιο.

Η Ευρωπαϊκή Ένωση αντιμετώπισε πρόσφατα μια σοβαρή κρίση στον τομέα του βοείου κρέατος σε συνάρτηση με την σπογγώδη εγκεφαλοπάθεια των βοοειδών (ΣΕΒ) και τους κινδύνους που ενδέχεται να συνεπάγεται αυτή η ασθένεια για την ανθρώπινη υγεία. Στην αντιμετώπιση αυτής της κατάστασης, η Ένωση, στις αποφάσεις της, είχε πάντα ως κύριο μέλημα την προστασία της ανθρώπινης υγείας.

Κατά τη σύνοδο του στις 14 Μαΐου 1996, το Συμβούλιο - υπενθυμίζοντας ότι είχε ήδη ασχοληθεί με αυτόν τον φάκελο στις 30 Μαρτίου 1994 - τόνισε ότι, βάσει των καλυτέρων διαθέσιμων επιστημονικών στοιχείων και λαμβανομένης υπόψη της θεμελιώδους αρχής της προφύλαξης, πρέπει να ληφθούν όλα τα κατάλληλα μέτρα για την εξάλειψη του κινδύνου της ενδεχόμενης μετάδοσης της ΣΕΒ. Δήλωσε την πρόθεσή του να παρακολουθήσει αυτό το θέμα σε διαρκή βάση.

Πράγματι, πρέπει να αναγνωρίσει κανείς ότι η ΣΕΒ αποτελεί έναν τύπο νέας ασθένειας που απαιτεί προσέγγιση διαφορετική από εκείνη που ακολούθησαν έως τώρα οι κοινοτικοί επιστημονικοί φορείς.

Γι' αυτό το λόγο, η Επιτροπή συγκρότησε πρόσφατα, κατόπιν αίτησης του Συμβουλίου (βλ. συμπεράσματα της 29ης-30ης Απριλίου 1996), διεπιστημονική επιτροπή επιφορτισμένη με την συγκέντρωση των στοιχείων που έχουν ήδη αποτελέσει αντικείμενο αναλύσεων από τις λοιπές αντιμετώπισης αυτής της ασθένειας από την Ένωση. Η συγκρότηση αυτής της επιτροπής έχει ως στόχο να εξασφαλίσει ότι ζητείται η γνώμη του μεγαλύτερου δυνατού αριθμού εμπειρογνωμόνων για την εκπόνηση των επιστημονικών γνωμοδοτήσεων σχετικα με τη ΣΕΒ που προορίζονται για την Επιτροπή. Η ύπαρξή της δεν θέτει με κανένα τρόπο υπό αμφισβήτηση το έργο των υφισταμένων επιτροπών, οι οποίες έχουν διαδραματίσει και εξακολουθούν να διαδραματίζουν, στον αντίστοιχο τομέα τους, σημαντικό και αναγνωρισμένο ρόλο. Όλες αυτές οι επιτροπές θα συνδέονται στενά.

Τα ζητήματα σχετικά με τη λειτουργία και τη χρηματοδότηση αυτών των επιτροπών, που ακολουθούν τους συνήθεις κανόνες, υπάγονται στην αρμοδιότητα της Επιτροπής και, ενδεχομένως της αρμόδιας για τον προϋπολογισμό αρχής.